Jeg har talt med flere mænd, der handler på nettet i al almindelighed for at holde kreditkortet tilbage, når de kommer til sko.
Fri fragt og fri returnering fra netbutikkens side blødgør givet d’herrers modstand, men lader ikke til at fjerne den. Det er nok snarere situationen, hvor de i forvejen har en model fra et firma, og nu vil gerne vil have et nyt par i samme størrelse og læst, at de kan lokkes til køb på nettet.
Jeg kan bestemt følge de konservative skokunder. Sko, der sidder dårligt, ser ikke bare dårlige ud – det glemmer mange, men kan også være en fysisk pine. Den sidstnævnte gene kan man trods alt sjældent sige, opstår i tilfældet tøj.
Med honnør til hin gruppe principfaste skokunder bør det derpå være i orden at henvende sig til alle dem, der ikke tøver med at købe deres gennemsyede og randsyede sko på nettet. Hvor skal de gøre det henne?
Jeg vil give 25 bud på, hvor man køber sko til mænd online. Ligesom sidst, da jeg rundede tøjbutikker på nettet, baserer jeg mestendels listen på fornemmelser. Jeg har ikke selv handlet i nogen af de nævnte butikker, om end jeg har inspiceret mange af de nævnte skomodeller ved forskellige lejligheder. Desuden har jeg søgt at udvælge forhandlere, der alene forhandler sko eller primært sko. Du vil også se, at jeg har lavet en skønsom blanding af multibrand-butikker med forskellige skomærker og brand-butikker, der kun forhandler deres eget mærke.
Og for en god ordens skyld: Jeg fokuserer på (gode) konfektionerede og typisk goodyearsyede sko, ikke håndsyede sko forarbejdet over en læst tilpasset den enkelte kunde.